PATVIRTINTA

Utenos kolegijos Akademinės tarybos

2017 m. rugpjūčio 25 d. sprendimu Nr. AT-19

**UTENOS KOLEGIJOS NOMINACIJŲ SKYRIMO NUOSTATAI**

**I SKYRIUS BENDROJI DALIS**

1. Utenos kolegijos nominacijų skyrimo nuostatai (toliau – Nuostatai) reglamentuoja Utenos kolegijos (toliau – Kolegija) bendruomenės narių, taip pat socialinių partnerių akademinės, visuomeninės veiklos ir socialinių iniciatyvų vertinimą bei skatinimą Kolegijoje, kasmet apdovanojant labiausiai to nusipelniusius asmenis. Nuostatai skelbiami Kolegijos svetainėje www.utenos-kolegija.lt

2. Apdovanojimų tikslas – skatinti Kolegijos bendruomenės narių iniciatyvas bei socialinį dalyvavimą Kolegijos ir visuomeniniame gyvenime ir stiprinti socialinę partnerystę.

**II SKYRIUS NOMINACIJOS**

3. Nominacijų skaičius ir pavadinimai yra pastovūs, išskyrus išimtis, numatytas šių nuostatų 12 punkte.

4. Koreguoti nominacijų skaičių ir jų pavadinimus gali Nominacijų vertinimo komisija (toliau – Komisija).

5. Komisiją sudaro 5 nariai: Kolegijos direktorius ar jo deleguotas asmuo, Studentų atstovybės deleguotas asmuo, Fakultetų deleguoti asmenys (po vieną iš kiekvieno Fakulteto), Kolegijos absolventų atstovas arba socialinių partnerių atstovas. Komisijos sudėtį ir pirmininką tvirtina Kolegijos akademinė taryba. Komisija pirmame posėdyje visų narių balsų dauguma renka Komisijos sekretorių. Komisija sprendimus atviru balsavimu priima posėdyje dalyvaujančių narių balsų dauguma. Komisijos posėdžiai yra teisėti, jeigu juose dalyvauja ne mažiau kaip 2/3 Komisijos narių. Komisija savo veikloje vadovaujasi šiais Nuostatais.

6. Kolegijos apdovanojimų nominacijos:

6.1. Metų dėstytojas;

6.2. Metų darbuotojas;

6.3. Metų studentas;

6.4. Metų absolventas;

6.5. Metų draugas;

6.6. Metų mokslo darbas;

6.7. Metų pasiekimas;

6.8. Metų renginys / įvykis;

6.9. Metų iniciatyva;

6.10. Metų savanoris / savanorystė.

**III SKYRIUS KANDIDATŪRŲ TEIKIMO TVARKA IR VERTINIMO KRITERIJAI**

7. Viešai skelbiamoms nominacijoms kandidatūras gali teikti Kolegijos taryba, Kolegijos akademinė taryba, Kolegijos direktorius, direktoriaus pavaduotojai, Fakultetų dekanai, Kolegijoje veikiantys klubai ir organizacijos, katedros, studijų programų komitetai, Studentų atstovybė, akademinių grupių seniūnai. Paminėti subjektai gali pateikti tik vieną kandidatūrą vienai nominacijai. Kolegijos pedagoginio personalo atstovai, norėdami pateikti kandidatūrą nominacijai, kreipiasi į šiame punkte išvardintus subjektus dėl inicijavimo teikiant kandidatūras.

8. Kandidatūros Komisijai teikiamos laisva rašytine forma iki skelbime nurodytos datos.

9. Teikiant kandidatūras būtina nurodyti kandidato vardą, pavardę, iniciatyvinės ar darbo grupės, klubo ar organizacijos pavadinimą ir kontaktus, kas teikia kandidatūrą ir už kokius nuopelnus ne tik įvardijant, bet ir nurodant šių nuopelnų svarbą, juos argumentuotai pagrindžiant. Pasiekimai yra vertinami už vienerius mokslo metus.

10. Vertinimo kriterijai:

10.1. **Metų dėstytojas** – Kolegijoje dirbantis arba iš partnerinės institucijos atvykstantis ir Kolegijos akademinėje bei visuomeninėje veikloje dalyvaujantis dėstytojas (pagrindiniai vertinimo kriterijai – pedagoginės ir dalykinės kompetencijos, studentų aktyvumo skatinimas, studentų atsiliepimai ir vertinimai).

10.2. **Metų darbuotojas** – Kolegijos darbuotojas, aktyviai dalyvaujantis Kolegijos gyvenime (vertinamas jo iniciatyvumas, atsakingumas, bendruomeniškumas, inovacijų taikymas ir sklaida).

10.3. **Metų studentas** – visuomeniškai aktyvus Kolegijos studentas (vertinama studento visuomeninė veikla ir jos įvairovė bei efektyvumas, dalyvavimas Kolegijos gyvenime, renginiuose, atsižvelgiama, ar ši veikla neturėjo įtakos studijoms, t. y. vertinamas studento paskutinio semestro studijų pasiekimų lygmuo, lyginant jį su toje pačioje studijų programoje tais pačiais metais įstojusių studentų bendru pasiekimų lygmens vidurkiu.

10.4. **Metų absolventas** – visuomeniškai aktyvus Kolegijos absolventas, dalyvaujantis Kolegijos gyvenime (vertinimo kriterijai – profesinės veiklos pasiekimai, dalyvavimas Alumni klubo veikloje, Kolegijos populiarinimas ir / ar rėmimas).

10.5. **Metų draugas** - nominantai gali būti institucijos ar asmenys, dalyvaujantys bendrose veiklose, palaikantys ir skatinantys Kolegijos iniciatyvas.

10.6. **Metų mokslo darbas** - disertacija, straipsnis, tyrimas, inovatyvus baigiamasis darbas (ši nominacija gali būti skiriama autoriui ar autorių kolektyvui įvertinus mokslo darbo aktualumą, naujumą, reikšmingumą ir pritaikomumą).

10.7. **Metų pasiekimas**  – Kolegijos darbuotojo, studento ar jų grupės / komandos įvertinimas nacionalinėje ir / ar tarptautinėje erdvėje (atsižvelgiama į prizinę vietą, renginio, kuriame gautas įvertinimas, reikšmingumą ir žinomumą).

10.8. **Metų renginys / įvykis** – Kolegijos bendruomenės narių Kolegijoje ar kitoje erdvėje organizuotas renginys (vertinamas renginio / įvykio reikšmingumas regiono, šalies ir tarptautiniu mastu, Kolegijos bendruomenės dalyvavimas, socialinių partnerių įtrauktis).

10.9. **Metų iniciatyva**  – Kolegijos darbuotojo, studento, darbo ar iniciatyvinės grupės inicijuota ir įgyvendinta veikla / projektas (vertinamas iniciatyvos originalumas, lėšų jai įgyvendinti pritraukimas, poveikis Kolegijos bendruomenei ir regiono visuomenei).

10.10. **Metų savanoris / savanorystė**– nominacija skirta Kolegijos darbuotojui, studentui, jų grupei, klubui ar organizacijai už nesavanaudišką veiklą dėl kitų (vertinama veiklos nauda kitiems, veiklos tęstinumas, bendruomenės įtrauktis į savanorišką veiklą).

11. Nominacija, kuriai nebuvo pasiūlyta kandidatūrų, arba Komisijos sprendimu pasiūlytieji kandidatai netinkami jai gauti, tais metais yra neteikiama.

12. Esant reikšmingiems bendruomenės narių ir / ar socialinių partnerių pasiekimams, už kuriuos nėra numatyta nominacija, Komisijai galima siūlyti patvirtinti naują nominaciją ir pateikti jai kandidatūrą.

13. Laureatai apdovanojami Kolegijos naujų studijų metų pradžios šventėje ir kituose reikšminguose Kolegijos renginiuose.

**IV SKYRIUS**

**BALSŲ SKAIČIAVIMO TVARKA**

14. Esant trims ir daugiau kandidatūrų vienai nominacijai, atviru Komisijos balsavimu išrenkami ir tolimesniame etape dėl vienos nominacijos varžosi ne daugiau kaip du pirmą ir antrą vietas užėmę kandidatai. Jeigu keli kandidatai surenka vienodą balsų skaičių, skelbiamas pakartotinis balsavimas. Jeigu ir po pakartotinio balsavimo kandidatai turi vienodą balsų skaičių, pirmenybė teikiama tam kandidatui, kurio indėlis, įgyvendinant Kolegijos strateginius tikslus ir uždavinius, yra reikšmingesnis.

15. Komisijos išrinktos ir sprendimu patvirtintos kandidatūros nominacijoms gauti yra skelbiamos Kolegijos interneto svetainėje, nurodant jų teikėją bei kandidatų pasiekimus.

16. Balsavimas vyksta tokiu principu:

16.1. Komisija balsuoja už kiekvieną kandidatūrą atskirai. Komisijos nariai vienai nominacijai turi po vieną balsą.

16.2. Balsavimą laimėjusiu laikomas tas kandidatas, kuris surenka daugiausia Komisijos narių balsų arba surinkus vienodą balsų skaičių, kurio indėlis, įgyvendinant Kolegijos strateginius tikslus ir uždavinius, yra reikšmingesnis.

**V SKYRIUS**

**BAIGIAMOSIOS NUOSTATOS**

17. Šie Nuostatai, jų pakeitimai ir papildymai tvirtinami Kolegijos akademinės tarybos sprendimu.

18. Nuostatai įsigalioja nuo Akademinės tarybos sprendimo priėmimo datos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_